«Адыгэ псалъэм» и гъэсэнхэр
Анэ пэлъытэ
КъыдэкIуэтей щIэблэм дызэрыхущытщ, зэрыдгъасэщ, лъагъуныгъэу зыхедгъащIэрщ дэри дгъуэтыжынур. Ди псэлъэгъу Iэщын Iэсият ящыщщ а гулъытэм хуэныкъуэ дыдэхэм ядэлажьэхэм.
— Iэсият, Налшык къалэ дэт Сабийхэм я унэр сыт къыщIыхэпхар?
— Абы щхьэусыгъуэ хуэхъуащ унагъуэ, лъэпкъ сыкъызыхэкIар лэжьыгъэкIэ гъэсэныгъэм нэхъ тегъэщIауэ зэрыщытыр. Си анэр егъэджакIуэу илъэс куэдкIэ лэжьащ. Сэри абы сыдэплъеяуэ къыщIэкIынщ. Сабий унэм сызэрыщылажьэрэ илъэсибл ирокъу. Сигури си псэри а Iуэхум етащ.
— Фи нэIэ зытет сабийхэм я гугъу къытхуэщIыт.
— Адэ-анэ мыхъуфахэм къыхыфIадза сабийхэм къищынэмыщIауэ, унагъуэ хуэмыщIахэм пIалъэкIэ къытхуагъэнахэр, я узыншагъэкIэ мыщIагъуэу зэпымычу зыкIэлъыплъын хуейхэр диIэщ. ЗэрыжысIащи, сабий къагъэнаи щыIэщ, ауэ ахэр нэхъ мащIэщ. Иджыпсту нэхъыбэу диIэр унагъуэ хуэмыщIауэ дэIэпыкъуэгъу хуэныкъуэхэм я бынщ. Абыхэм я узыншагъэм кIэлъагъэплъыну зэман гуэркIэ щыIэу аращ. Сабийхэр я ныбжькIэ зэхэдзащ. Дэтхэнэ ди гъэсакIуэри икъукIэ йогугъу а цIыкIухэр ирагъэджэнымрэ я узыншагъэр ирагъэфIэкIуэнымрэ.
— Апхуэдиз сабийр дауэ зэгурывгъэIуэфрэ? Унагъуэм сабиитI исмэ, уащыпэмылъэщ къохъу.
— Ахэр зэгурымыIуэным нэдгъэсыркъым: дадоджэгу, дадолажьэ. «Дыартистын» хуей мэхъу сабийхэр къыдэтхьэхын, дгъэджэгун папщIэ. Анэхэр зи гъусэ сабийхэри диIэщ, ауэ абыхэми дадоIэпыкъу. Зи анэ зыщIымыгъу, унагъуэ хуэмыщIахэм щыщхэм еджэнымкIи гъэсэныгъэмкIи щхьэхуэу дадолажьэ.
— Фи гупым теухуауэ сыт къыджепIэн?
— ИкъукIэ дэIэпыкъуэгъушхуэ къытхуохъу Сабий унэм и дохутыр нэхъыщхьэ Кърымыкъуэ Маритэ. Сыт и лъэныкъуэкIи цIыкIухэм я узыншагъэр иригъэфIэкIуэным яужь итщ ди унафэщIри абы и къуэдзэ Ацкъан Бэлли. Дэ, гъэсакIуэхэм, чэнджэщ къыдат, сэбэп къытхуохъу методистхэу Ерыстау Радинэрэ Бицу Заремэрэ. Сабийхэр я узыншагъэкIэ зэхуэдэкъыми, дэтхэнэми гулъытэ щхьэхуэ егъуэт, логопедри, психологри ядолажьэ.
— Дауэ я нэгу зевгъэужьрэ сабийхэм?
— Гъэм и лъэхъэнэхэм теплъэгъуэ гъэщIэгъуэнхэр худогъэхьэзыр, сабийхэр къыщалъхуа махуэхэр яхудогъэлъапIэ. КъыддэIэпыкъун къыкъуэкIмэ, цIыкIухэр зыщIыпIэхэм дошэ.
— Уи лэжьыгъэм нэхъ гугъуу хэлъыр сыт, Iэсият?
— Гур зыгъэуз куэд урохьэлIэ. Ауэ сэ си быным хуэдэу сахуопIащIэ а сабийхэм. Нэгъабэ лъандэрэ «Уи унэм хуэдэу» лэжьэкIэм дытетщ. Абы къикIращи, унагъуэм къыщыхъу сабийхэм яIэ хьэпшыпхэм хуэдэ щIэлъщ я пэшхэм, унагъуэм илъ хуабагъэр зыхедгъэщIэну дыхэтщ. Псом япэ изогъэщ абыхэм сазэрыхуэсакъын хуейр. Езы цIыкIухэри апхуэдэ дыдэу къысхуогумащIэ, гулъытэ къысхуащI.
— Уэ уи бынхэр дауэ хущыт уи лэжьыгъэм?
— Си бын цIыкIухэм яфIэфIщ си лэжьыгъэр, си гъусэу къокIуэ, сабийхэр зрагъэцIыху, абыхэм гулъытэ хуащI. Ар сысейхэми гъэсэныгъэ ягъуэтынымкIэ, гущIэгъу яхэлъу къыдэкIуэтеинымкIэ щхьэпэщ.
Епсэлъар Щхьэныкъуэ Дианэщ.
Пщащэ IэпэIэсэ
Зи гугъу фхуэтщIыну дыщэкI IэпэIэсэ КIэбышэ Алинэ и IэдакъэщIэкIхэр куэдым ягу ирохь икIи ящэху. Къэбэрдей-Балъкъэр къэрал университетым ДизайнымкIэ и колледжыр къиухри, иужькIэ абы институтми и щIэныгъэм щыпищащ. И IэщIагъэм тедгъэпсэлъыхьыну дыхуэзащ пщащэм.
— Уи лэжьыгъэ дахэ куэд тлъэгъуащ, Алинэ. Уэ сыт хуэдэм нэхъ удихьэхрэ?
— Сэ сыт хуэдэ лэжьыгъэри сфIэгъэщIэгъуэнщ. Ауэ сигури си псэри етауэ сызыбгъэдэсар еджапIэр къыщызухым згъэхьэзыра диплом лэжьыгъэращ. Ар пасэрей адыгэхэм зэрахьа фащэм кIэрылъ хьэзыр, къамэ, бгырыпх хуэдэхэрщ.
— Езы хьэпшыпхэр зэрыцIыкIум нэмыщI, тхыпхъэщIыпхъэкIэ гъэщIэрэщIащ. Гугъу уадехьыркъэ ахэр щыпщIкIэ?
— Сэ сыт хуэдэ хьэпшып сщIами, хэт хуэсщIами, щысщIым сигъэбэмпIами сощIэж (мэдыхьэшх). Псалъэм къыдэкIуэу жыпIэмэ, цIыхубз фащэм кIэрылъ бгъэIулърэ бгырыпхрэ сщIат зэгуэрым, мис абы гугъу сыдехьат. Зыгуэр мыхъумэ, дыжьыныр згъэткIужрэ щIэрыщIэу сщIыжу кIыхьлъыхьу селIэлIат. Ари сэбэпщ, уелIэлIэху нэхъ IэкIуэлъакIуэ уохъури.
— Иджыпсту «адыгэ хьэпшып» зыгъэхьэзырхэм я бжыгъэр кIуэ пэтми нэхъыбэ мэхъу. Лъэпкъ зыхэщIыкIымрэ IэпэIэсагъэмрэ щIалэгъуалэм зэрахэлъыр гуапэ пщымыхъуу къанэркъым, ауэ уи дежкIэ сыт хуэдэ ар? Хьэрхуэрэгъу куэд уиIэу къэплъытэрэ?
— Япэрауэ, мы IэщIагъэр уи псэм фIэфIу къыхэпхрэ уи гукъыдэжыр къиIэту, фейдэ къыпэкIуэу урилажьэмэ, абы нэхъыфI зыри щыIэкъым. ЕтIуанэрауэ, дыщэкIхэр куэд зэрыхъужым ущыгуфIыкIыныр нэхъ сфIэтэмэмщ. Сыт щхьэкIэ жыпIэмэ, абыхэм я Iэм ищIхэм хуэныкъуэр нэхъыбэ хъу зэпытщ.
— Уэ уи Iэм ищIауэ дэ тлъагъур дахэщ, дыдимыхьэхынкIэ Iэмал имыIэу. Уэ сыт апхуэдэ гурыщIэ къозыту хэлъыр уи лэжьыгъэм?
— МафIэр. УщылажьэкIэ мафIэм удехьэх. Дыжьыныр мафIэм пэрыпхьа нэужь, зэрыткIур телъыджэщ. Абы сыт хуэдэ теплъэ ептынуми хуитыр уэращ, уи Iэмрэ уи щхьэмрэ зэрагъэзахуэращ а дакъикъэм нэхъыщхьэр. Гупсэхугъуэщ ар плъагъуну. ПсалъэкIэ пхужыIэнукъым, гум зыхищIэу аращ а щытыкIэр.
— Сыт хуэдэ хъуэпсапIэ уиIэ?
— Иджы дыдэ сегупсысын щIэздзащ хуиту сыщылэжьэн зы лъэщапIэ къызэIусхыным!
— Тхьэм къуигъэхъулIэ.
Епсэлъар КIэбышэ Миланэщ.
Адыгэ уэрэдыжьыр зи псэм хэлъ
Лъэпкъ щэнхабзэм, гъуазджэм зегъэужьыным зи гуащIэ хэзылъхьэхэм ящыщщ Тэрч районым хыхьэ Инарыкъуей жылэм щыщ Шэрий Ислъам.
Езым зэрыжиIэжымкIэ, зэрысабийрэ макъамэм, уэрэд жыIэным дихьэхыу апхуэдэщ. ЕджапIэм къыщикIыжкIэ адыгэ уэрэдыжьыр къришу унэм кIуэжырт. Ахэр апхуэдизкIэ и псэм фIэфIти, макъамэмрэ уэрэдымрэ зыхэмыт гъащIэр и нэгу къыхущIэгъэхьэртэкъым. Аращ курыт еджапIэ нэужьым и адэ-анэм я ущиекIэ зыщIэтIысхьа техникумыр къигъанэу, музыкэ училищэм щIэкIуэжар. Ар къиухри, Шэрийр илъэситIкIэ щылэжьащ Музыкэ театрым.
Мы зэманым Ислъам Инарыкъуей къуажэм дэт ЩэнхабзэмкIэ унэм и унафэщIщ. Илъэс зыбжанэ хъуауэ а IэнатIэм пэрытщи, и къалэныр нэгъэсауэ зэрызэфIигъэкIыным хущIокъу. IуэхущIапIэм къыщызэригъэпэщ зэхыхьэ, пшыхь зэмылIэужьыгъуэхэм къищынэмыщIауэ, ар жыджэру хэтщ республикэм, районым щекIуэкI щэнхабзэ Iуэхухэм. Шэрийм сабийхэр адыгэ къафэм хуегъасэ. КъэфэкIэ яригъащIэ къудей мыхъуу, абы ныбжьыщIэхэр хабзэ, нэмыс яхэлъу къызэрытэджыным хуеущий.
Шэрий Ислъам адыгэ уэрэдыжьхэр дахэу жеIэ икIи зыхэта зэпеуэ зэмылIэужьыгъуэхэм мызэ-мытIэу япэ увыпIэхэр къыщихьащ.
— Адыгэ уэрэдыжьхэр си пкъым хэту къыщIэ-кIынщ, — жеIэ Ислъам. — Сызэрысабийрэ ахэр дзапэ уэрэду сIурылъу сыкъэхъуащ. Си дежкIэ мыхьэнэшхуэ иIэщ сыкъызыхэкIа лъэпкъым и тхыдэмрэ щэнхабзэмрэ сщIэным. Абы и лъэныкъуэкIэ адыгэ уэрэдыжьхэр щIэин лъапIэщ. Ахэращ къэзыIуэтэжыр лъэпкъым и къекIуэкIыкIар, и псэукIар, и щхьэм кърикIуар.
Шыдакъ Роксанэ.
Гур зыгъэгуфIэ, псэр дэзыхьэх
Нобэ си къалэмыр къыщIэсщтар Тэрч къалэ дэт курыт школ №4-м и унафэщI икIи абы щезыгъаджэ, пщIэшхуэ зыхуэтщI, гурэ псэкIэ псоми фIыуэ тлъагъу, цIыхубз щыпкъэ Умар Мадинэщ.
Ар Шэджэм Езанэ къуажэм къыщалъхуащ. Курыт еджапIэр ехъулIэныгъэкIэ къиуха нэужь, Налшык дэт педучилищэм щIэтIысхьащ. 1985 гъэм ар къиухри, и лэжьыгъэм пэрыуващ. ЯпэщIыкIэ Мадинэ илъэс зыбжанэкIэ сабий садым щылэжьащ цIыкIухэм я гъэсакIуэу. ИужькIэ, а IэнатIэм къыпэрыкIри, курыт школым кIуащ, пэщIэдзэ классхэм щригъэджэну. Мадинэ сабийхэр зыпищI щыIэкъым, жыджэрагъыу ядилъагъуми езым закъыдеужь.
1992 гъэм, щIэныгъэ нэхъыщхьэ зригъэгъуэтын папщIэ, ар Мэзкуу дэт дунейпсо университетым, лъэпкъ зэмылIэужьыгъуэхэм къахэкIахэр зыщеджэм, щIэтIысхьэри, 1995 гъэм къиухащ. Абы географиемкIэ егъэджакIуэ IэщIагъэр къыхихащ. Езым фIыуэ илъагъу и предметым сабийхэри дрегъэхьэх, я Хэкур фIыуэ лъагъуным къыхуегъэуш.
ЗэрытщIэщи, егъэджакIуэу улэжьэныр тыншкъым. Псом япэрауэ, щIэныгъэ убгъэдэлъын зэрыхуейм и мызакъуэу, тэмакъкIыхьагъи, бзэ IэфIагъи, гу щабагъи пхэлъын хуейщ. А псоми зэрыщымыщIэрагъэнщ Мадинэ и мурадхэр къыщIехъулIэр.
ЕгъэджакIуэу лажьэурэ, абы завуч IэнатIэри къыхуагъэфэщащ. Мадинэ лэжьыгъэшхуэ иригъэкIуэкIащ а еджапIэм щIэс сабийхэм гъэсэныгъэ ябгъэдэлъхьэнымкIэ, ахэр гъуэгу пэж тегъэувэнымкIэ. И лэжьыгъэр фIыуэ зэрырихьэкIым къыхэкIыу, ар школым и унафэщI ящIащ 2012 гъэм. ЦIыху куэд щыIэу къыщIэкIынкъым ар къэзымыцIыху, абы пщIэ къыхуэзымыщI. А псори абы къилэжьащ и лэжьыгъэмкIэ, и дуней тетыкIэмкIэ, и хьэл-щэн дахэмкIэ, и цIыхугъэ лъагэмкIэ. А цIыхубз щыпкъэр зи унафэщI еджапIэм цIыху 43-рэ щолажьэ.
Мадинэ и IэнатIэр фIыуэ илъагъуу, Iуэхум и псэр хэлъу, сабийхэр фIым, дахэм хуиущийуэ, и къару щымысхьыжу мэлажьэ. Абы иригъэджахэм я цIэр фIыкIэ къыщраIуэ IэнатIэ зэмылIэужьыгъуэхэм, щIэныгъэ нэхъыщхьэ зэзыгъэгъуэтахэри яхэтщ.
Сыхуейт, Умар Мадинэ зыхуэзгъазэу, си тхыгъэ кIэщIыр мыпхуэдэ псалъэхэмкIэ сухыну: Мадинэ, уузыншэу, уи лэжьыгъэ мытыншым, ауэ щхьэпэм къыщохъулIэхэм уригуфIэу илъэс куэдкIэ Тхьэм уигъэпсэу!
МАМИЙ Альбинэ.
Бэтэх щыщ щIалэ
Ди тхыгъэр зытеухуар зи къуажэ дахэр зэрыгушхуэ, Бэтэх школым щеджэ Уэзрокъуэ Аслъэн Ануар и къуэрщ.
Япэ увыпIэр къэзыхьар Уэзрокъуэ Аслъэнщ.
Аслъэн фIы дыдэу йоджэ, зэпеуэ зэмылIэужьыгъуэхэми жыджэру хэтщ. КъищынэмыщIауэ, драмэ кружокым макIуэри, Ромео и ролыр игъэзэщIэну хунэсащ. Школым къыщызэригъэпэща «Уэркъ» ансамблым Аслъэн къыщофэ, щIыуэпсыр хъумэнымкIэ лэжьыгъэхэр ирегъэкIуэкI, щэбэт щIыхьэхухэм хэтщ, еджакIуэ комитетым спортымкIэ и къудамэм и унафэщIщ.
УмыгъэщIагъуэу плъэкIыркъым Аслъэн а Iуэхухэр зэрызэкIэлъигъакIуэр, и къалэнхэр нэсу зэригъэзащIэр. Ар зэрысабийрэ спортым дихьэхырти, физкультурэмкIэ егъэджакIуэ Уэзрокъуэ Анзор Дзэлыкъуэ район зэпеуэм хуигъэхьэзыращ. А зэпеуэм Аслъэн жыжьэу лъэнымкIэ (метри 5,99-рэ), ядро дзынымкIэ япэ увыпIэхэр къыщихьащ. Псынэдахэ къуажэм къыщызэрагъэпэща «Родник» футбол гупым Хьэнцэ Аслъэнбэч и гъэсакIуэхэм яхэту къыщIидзэщ, и джэгукIэр ягу ирихьри, Амщыкъуэ Юрэ и гъэсэнхэм хагъэхьащ. Иджы ар щоджэгу «Спартак-Налшык» командэм, Нэхущ Къазбэч и гъэсэнхэм ящыщщ.
Накъыгъэ мазэм Прохладнэ къалэм щекIуэкIат атлетикэ псынщIэмкIэ республикэ зэпеуэ. Абы Дзэлыкъуэ щIыналъэм икIа командэм ещанэ увыпIэр къыщылъысащ. Аслъэн абдежи жыжьэу лъэнымкIэ япэ увыпIэр къыщихьри (метри 6,30-рэ), Къэбэрдей-Балкъэрым и гуп къыхэхам хагъэхьащ.
Мэкъуауэгъуэм и 4-5-хэм Мейкъуапэ щекIуэкIа зэпеуэм Уэзрокъуэм етIуанэ увыпIэр къыщихьащ къэпкIэнымкIэ (метри 6,5-рэ). ЩIалэм зэрыжиIэмкIэ, абы щыкIуэм къыдэIэпыкъуащ «Псынэдахэ» мэкъумэш IуэхущIапIэр. Иджы зыхуегъэхьэзыр шыщхьэуIум и 2 — 6-хэм Мейкъуапэ щекIуэкIыну урысейпсо зэпеуэм.
Аслъэн ехъулIэныгъэ иIэну ди гуапэщ. Дрогушхуэ апхуэдэ щIалэ ди къуажэм зэрыдэсым.
Уэзрокъуэ Залинэ.
Дуся и дерсхэр
СоцIыху сэ егъэджакIуэ,
ЦIыху дахэ сэ соцIыху.
Къэгъуэтыгъуейщ нэхъ жьакIуэ
Нэхъ хэзыщIыкI зи Iуэху.
Бицу Анатолэ.
ЕгъэджакIуэ… Мы псалъэ кIэщI цIыкIум сыту куэдыIуэ къызэщIиубыдэрэ! ЕгъэджакIуэм и пащхьэ ис сабийр гъэсэныр, егъэджэныр, и лъагъуэ гъащIэм щыхишынымкIэ чэнджэщэгъу нэс хуэхъуныр и пщэрылъщи, ар зэрымыIуэху тыншри псоми дощIэ. Ар и хъуэпсапIэщ «И гъащIэ псор щхьэузыхь хуищIыркъэ!» хужыпIэну, гурэ псэкIэ зи IэщIагъэм бгъэдэт дэтхэнэ зы егъэджакIуэми.
Сэ апхуэдизу анэдэлъхубзэр фIыуэ слъагъуну къыщIэкIынтэкъым, абы и IэфIыр зыхызигъащIэу си псэм и зы Iыхьэ ар хъунымкIэ сэбэпышхуэ къысхуэхъуа си егъэджакIуэ, 7-нэ классым сыщIэсу къытхуагъэкIуауэ щыта Щомахуэ Дуся мыхъуатэмэ. Бзэм хузиIэ лъагъуныгъэр нэхъ къыщежьэу къэслъытэри абы и дежщ — Дуся и псэлъэкIэм, и жьакIуагъэм удамыхьэхыныр Iэмал зимыIэти, апхуэдэу хъуащ.
И гъэсэнхэм абы и урокхэр нэхъри «IэфI» къащызыщIыр ди тхакIуэхэм, усакIуэхэм, лъэпкъым и цIыху пажэхэм ятеухуа пшыхьхэр щIэх-щIэхыу зэрыригъэкIуэкIырщ, ди литературэм къыщыунэхуа тхыгъэщIэхэм щыгъуазэ зэрахуищIырщ, лъэпкъым и тхыдэм, и хабзэм, и щэнхабзэм телъыджагъэу хэлъхэр зэраригъэлъагъуфырщ. Дуся и ехъулIэныгъэхэм ящыщщ иригъаджэ ныбжьыщIэхэр «Си бзэ — си псэ, си дуней» республикэпсо зэпеуэми «Илъэсым и егъэджакIуэ» щIыналъэ зэхьэзэхуэми къызэрыщыхэжаныкIари.
Мы илъэсыр къызэрихьэри лэжьыгъэшхуэ иригъэкIуэкIащ Щомахуэ Дуся. Абы и щыхьэтщ ХьэтIохъущокъуэ Къазий и цIэр зезыхьэ Адыгэбзэ хасэм къызэригъэпэща мыгъэрей зэпеуэм 9-нэ классыр къэзыуха Къэбард Джулианнэрэ 10-нэ классым щеджа Жэмырзэ Жамболэтрэ увыпIэфIхэр къызэрыщахьар, Пушкин Александр и IэдакъэщIэкIхэм ящыщу нэгъуэщIыбзэкIэ зэрадзэкIахэм ятеухуауэ КъБКъУ-м щрагъэкIуэкIа зэхьэзэхуэм 8-нэ классыр къэзыухахэу Дадэ Залинэ — япэ увыпIэр, Iухъу Къантемыр — 2-нэ увыпIэр къызэрыщыхуагъэфэщар, нэгъуэщIхэри.
Щомахуэ Дуся и гъэсэнхэр сыт хуэдэ утыку иришами япэ увыпIэхэр къыщахьу, я еджапIэм и цIэр фIыкIэ яIэту апхуэдэщ. И IэнатIэм и къару емыблэжу зэрыбгъэдэтым къыхэкIыу, Дуся къыфIащащ «УФ-м цIыхухэм курыт щIэныгъэ егъэгъуэтынымкIэ щIыхь зиIэ и лэжьакIуэ» цIэ лъапIэр, щIыхь тхылъу къыхуагъэфэщахэри фIыщIэ псалъэу къыхужаIахэри бжыгъэншэщ.
Гъуэгугъэлъагъуэ схуэхъуа егъэджакIуэм сохъуэхъу зыпэрыт IэнатIэм ехъулIэныгъэфIхэр иджыри куэдрэ щызыIэригъэхьэну, и унагъуэкIи и щхьэкIи гукъеуэ имыIэу узыншэу псэуну.
КЪУЩХЬЭБИЙ Агнессэ.
И зэфIэкIыр и ныбжьым япэ итщ
Зэманыр псым ещхьу йожэх, абы тепыIэ имыщIэ. КъыкIэрыхур щIыбагъкIэ кърегъэкIуэтыж, иужькIэ зыужьыгъуей хъууэ. КъэкIуэнур зейр къэмыувыIэрщ. Псом хуэмыдэу щIалэгъуалэрщ апхуэдэу щытыпхъэр. ИкIи уи гур хохъуэ абыхэм зэманым декIу цIыху жыджэр щахэплъагъуэкIэ. Гур хэхъуэм и мызакъуэу, ахэр нэгъуэщIхэм щапхъэ яхуохъу.
ЩIэблэм зезыгъэужьхэм ящыщщ, и ныбжькIэ щIалэми, куэд къызэхъулIа щIалэ, Дзэлыкъуэ щIыналъэм щыщ спортсмен Къардэн Ахьмэд. Абы и зэфIэкIыр куэдкIэ и ныбжьым япэ итщ. КъуэкIыпIэ бэнэкIэ лIэужьыгъуэхэм езыр зэрысабийрэ дехьэх. ТхэквондомкIэ зэпеуэхэм щытекIуауэ медаль, кубок зыбжанэхэри иIэщ. Иджы фIэкъабылу гъэсакIуэ лэжьыгъэм пэрытщ. Сабийуэ 200-м нэс егъасэ абы, ущиякIуэ яхуохъу, уеблэмэ я еджэкIэ нэгъунэ кIэлъоплъ. Ахьмэд тренер лэжьыгъэм щыпэрыувагъащIэм, IуэхущIапIэ зыбжанэ ихъуэжащ, ауэ а щIалэ гумызагъэм илъэсым нэблэгъауэ езым и IэкIэ ищIыжа спортзалым ныбжьыщIэхэр щегъасэ. Абы хэтщ сабийхэмрэ абыхэм къапэплъэ адэ-анэхэмрэ зыхуеину псори.
Дэтхэнэ зы сабийми и гъэсакIуэм пщIэ хуещI, и жыIэм щIэтщ. Черкесск, Пятигорск, Налшык, Иноземцевэ, Дон Iус Ростов, Каспийск иджыри къалэ зыбжанэм щекIуэкIа зэпеуэхэм хэтащ Ахьмэд и гъэсэнхэр, текIуэныгъэхэри къыщахьащ.
Ахьмэд гумызагъэщ, аращ и мурадхэр къыщIехъулIэр, цIыху пэжу, Iущу дунейм тетщ. Къардэн Ахьмэд и пщIэр лъагэщ, ныбжьыщIэ спортым зрегъэужь, сабийхэр хьэулейуэ уэрамым дэмытыным, наркотикым, нэгъуэщI мыхъумыщIагъэм димыхьэхыным я Iуэху зэрехуэри. Ар нобэ псом нэхъапэщ. Ди гуапэщ а щIалэщIэм и мурадхэр къехъулIэну.
Щхьэныкъуэ Рузаннэ.
